**Samuli Vauramo** (s. 22. lokakuuta 1981 Vantaa) on suomalainen näyttelijä. Hän teki läpimurtonsa *Tyttö sinä olet tähti* -elokuvan miespääosassa.

Elämäkerta
----------

Vauramo kouluttautui näyttelijäksi Teatterikorkeakoulussa, josta hän valmistui teatteritaiteen maisteriksi keväällä 2005. Vuoden 2006 alusta vuoden 2007 alkuun hänellä oli kiinnitys Kotkan kaupunginteatteriin. Ensimmäinen näytelmä, jossa hän Kotkassa esiintyi, oli Tuomo Aitan ohjaama Aleksis Kiven *Nummisuutarit*, jossa hän esitti Mikko Vilkastusta. Muita näytelmiä, joissa Vauramo Kotkassa näytteli, olivat Johanna Freundlichin ohjaamat *Eurooppa* (David Greigin näytelmä) ja *Brand* (Henrik Ibsenin näytelmä), jossa hän esiintyi nimiroolissa, ja Kari Arffmanin ohjaama *Veriveljet* (Willy Russellin musikaali).

Elokuvan puolella Vauramo nähtiin ensimmäistä kertaa Aki Kaurismäen ohjaamassa elokuvassa *Mies vailla menneisyyttä* (2002), jossa hän toimi avustajana. Ensimmäisen ison roolinsa hän teki Dome Karukosken ohjaamassa elokuvassa *Tyttö sinä olet tähti*, joka sai ensi-iltansa lokakuussa 2005. Vauramo sai roolistaan rap-muusikko Sunena Jussi-ehdokkuuden kategoriassa paras miespääosa.

Seuraavan elokuvaroolinsa hän teki Markku Pölösen ohjaamassa elokuvassa *Lieksa!*, joka sai ensi-iltansa syyskuussa 2007. Muita suomalaiselokuvia, joissa Vauramo on näytellyt, ovat muun muassa Aku Louhimiehen *Käsky*, joka ilmestyi vuonna 2008, ja Marko Mäkilaakson *War of the Dead*, joka kuvattiin vuonna 2007, ja joka saa Suomen ensi-iltansa vuonna 2012. Television puolella Vauramo on nähty pienissä rooleissa sarjoissa *Sairaskertomuksia* (2004) ja *Rikospoliisi ei laula* (2006), Vesa Suomisen roolissa sarjassa *Uutishuone* (2009) sekä Nils Grönholmin roolissa Tapio Piiraisen ohjaamassa televisioelokuvassa *Bodomin legenda*. Hän esiintyy myös Irinan ja Maija Vilkkumaan musiikkivideolla "Kunnon syy" vuodelta 2010.

Vauramo oli vuonna 2009 yksi kymmenestä European Film Promotionin Shooting Stars -näyttelijästä. Hän on näytellyt suomalaiselokuvien ja -sarjojen lisäksi myös kansainvälisissä tuotannoissa. Vauramo näyttelee pientä roolia, ruotsalaista palkkamurhaajaa, elokuvassa *The American* (2010), jonka pääosaa esittää George Clooney, ja lisäksi hän on pääosassa itävaltalais-amerikkalaisessa elokuvassa. *Autumn Blood* -niminen elokuva on kuvattu Itävallassa, ja se kertoo ankaran isän varjossa kasvaneesta nuoresta metsästäjästä. Vauramon lisäksi elokuvassa nähdään muun muassa Peter Stormare, Sophie Lowe ja Gustaf Skarsgård. Elokuvan on ohjannut Markus Blunder, ja sen maailman ensi-ilta oli syyskuussa 2013 Oldenburgin kansainvälisillä elokuvafestivaaleilla. Hän on näytellyt myös Bryan Singerin tuottamassa, vuonna 2011 kuvatussa nettisarjassa *H+*, jossa hänellä on suomalaissyntyisen Topi Kuuselan rooli.

Vauramo näyttelee uudessa, vuoden 2017 versiossa *Tuntemattomasta sotilaasta* luutnantti Lammion roolin. Hänellä on rooli myös kotimaisessa elokuvassa
*Kääntöpiste*, joka sai ensi-iltansa maaliskuussa 2018.

Yksityiselämä
-------------

Vauramo kihlautui huhtikuussa 2017 yhdysvaltalaisen naisen kanssa.

Lähteet
-------

1. ↑  Samuli Vauramo.  *City*, 2008, nro 2. Artikkelin verkkoversio. Viitattu 14.11.2009.
2. 1 2  Voutilainen, Petri & Kaikkonen, Milla: Samuli Vauramo nähdään Kaupunginteatterin lavalla *Free Your Mind*.  12.10.2005. Viitattu 14.11.2009.
3. ↑  Kokko, Tuomas: Tähden lento.  *Ylioppilaslehti*, 2008, nro 2. Artikkelin verkkoversio. Viitattu 14.11.2009.
4. 1 2 3  Samuli Vauramo *actors.fi*. Actors in Scandinavia. Viitattu 5.5.2010.
5. ↑  Nummisuutarit (Internet Archive) *www.kotka.fi/teatteri*. Kotkan kaupunginteatteri. Viitattu 14.11.2009.
6. ↑  Brand (Internet Archive) *www.kotka.fi/teatteri*. Kotkan kaupunginteatteri. Viitattu 14.11.2009.
7. ↑  MTV3-STT: Käsky-filmin pääosiin Samuli Vauramo ja Pihla Viitala *MTV3.fi*.  9.3.2007. Viitattu 14.11.2009.
8. ↑  Tätä jengi haluu *HS.fi*.  21.10.2005. Viitattu 14.11.2009.
9. ↑  Heiskanen, Outi: Lieksa! *MTV3.fi*.  13.9.2007. Viitattu 14.11.2009.
10. ↑  Suomalaistähtien jättielokuva katosi kuin tuhka tuuleen *MTV3.fi*.  25.3.2009. Viitattu 14.11.2009.
11. ↑  Samuli Vauramo: En katso elokuviani *MTV3.fi*.  25.4.2012. Viitattu 25.4.2012.
12. ↑  *Uutishuone*-televisiosarjan henkilöt Yleisradion verkkosivuilla Viitattu 14.11.2009.
13. ↑  Irinalta ja Maija Vilkkumaalta yhteinen kappale *Rytmi.com*.  25.8.2010. Viitattu 25.4.2012.
14. ↑  Samuli Vauramo valittiin "Shooting Stars" -näyttelijäksi *nordiskfilm.fi*.  9.12.2008. Viitattu 13.11.2011.
15. ↑  The American (2010) *Elokuvauutiset.fi*.  14.4.2011. Viitattu 13.11.2011.
16. ↑  Samuli Vauramo kansainvälisen elokuvan tähtenä *MTV3.fi*.  1.11.2011.  Arkistoitu 13.4.2016. Viitattu 13.11.2011.
17. ↑  Autumn Blood (2013) – Release Info IMDb. Viitattu 12.5.2022.
18. ↑  SHOOTING STARS in Bryan Singer webisode *shooting-stars.eu*.  15.3.2011. Viitattu 25.4.2012. (englanniksi)
19. ↑  Hachman, Mark: Bryan Singer's Post-Apoc, Webjacked Web Series 'H+' Debuts at Comic-Con *PCMag.com*.  21.7.2011. Viitattu 25.4.2012. (englanniksi)
20. ↑  Petteri Mäkinen: Hieno valinta, Aku Louhimies! - Tämä tamperelainen näyttelijä sai tamperelaisen Lehdon roolin *Tamperelainen*. Viitattu 3.6.2016.
21. ↑  Katso traileri: Laura Birn ja Samuli Vauramo tähdittävät intensiivistä draamaa – mukana nouseva ruotsalaistähti *Ilta-Sanomat*.  30.11.2017. Viitattu 30.11.2017.
22. ↑  Samuli Vauramo kihlasi amerikkalaisrakkaansa – nimettömässä ei vieläkään sormusta: taustalla yleinen syy *Ilta-Sanomat*.  1.8.2017. Viitattu 1.8.2017.

Aiheesta muualla
----------------

* Samuli Vauramo Elonetissä.
* Samuli Vauramo Internet Movie Databasessa. (englanniksi)



|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Saksa
* Alankomaat

 |
|  |
| Henkilöt | 
* Deutsche Biographie
* Elonet

 |

 |